Read in English . Il-Ministru għall-Ġustizzja Owen Bonnici qal li hemm bżonn riformi fil-qasam penali. Ma' Newsbook.com.mt Bonnici qal li Malta ta' spiss titkellem ma' pajjiżi oħra biex titgħallem fejn tista' ttejjeb. Semma' kif is-sistema ta' kompilazzjoni hija waħda antika li trid tinbidel. Bonnici qal li hemm ħafna affarijiet li jistgħu jiġu implimentati. Qal li spiss isiru laqgħat ma' pajjiżi oħra biex Malta titgħallem dwar l-aħjar prattiċi, speċjalment fejn jidħol il-qasam penali. Bonnici qal li hemm bżonn li jsiru riformi. Fakkar fil-bidla li qed issir fl-Uffiċċju tal-Avukat Ġenerali li se jinvolvi l-qsim tal-irwoli tal-avukat ġenerali. Mistoqsi minn Newsbook.com.mt dwar jekk għandux isir xi tibdil ieħor, Bonnici qal li Malta għandha sistema ta' kumpilazzjoni antika ħafna. Qal li bis-sistema preżenti, akkużat li jagħżel li jixhed irid jixhed tliet darbiet – meta jiġi arrestat, waqt il-kumpilazzjoni tax-xhieda, u quddiem il-ġuri fiċ-ċirkostanza li l-każ imur ġuri. Qal li wasal iż-żmien biex din is-sistema tinbidel. Żied jgħid li bidliet bħal dawn iridu jsiru b'kawtela u wara konsultazzjoni. Xi xhur ilu, Bonnici kellu laqgħa mal-Chargé d'affaires tal-Ambaxxata tal-Istati Uniti f'Malta Mark Schapiro. Mistoqsija dwar il-laqgħa, kelliema għall-Ambaxxata tal-Istati Uniti qalet ma' Newsbook.com.mt li l-ambaxxata ma taqsamx il-minuti tal-laqgħat li jkollha ma' uffiċjali tal-Gvern. Qalet li jitkellmu regolarment mal-ministri kollha dwar temi li jaffettwaw ir-relazzjoni bilaterali taż-żewġ pajjiżi. Kelliem għall-Ministeru għall-Ġustizzja qal ma' Newsbook.com.mt li l-laqgħa ffokat fuq "il-kooperazzjoni eċċellenti" bejn l-Istitut għall-Ġustizzja u r-Rispett lejn il-Liġi (IIJ) u l-Ministeru. Spjega li matul il-laqgħa ġew diskussi prattiċi tajbin (best practices) li jistgħu jiġu addottati f'Malta "mill-esperjenza Amerikana, biex ikun spedit il-qasam tal-ġustizzja penali." .td_uid_3_5ee4dcfc84fcf_rand.td-a-rec-img{text-align:left}.td_uid_3_5ee4dcfc84fcf_rand.td-a-rec-img img{margin:0 auto 0 0}